Die parlement se portefeuljekomitee oor kommunikasie (PPKK) het verlede week vergader oor Suid-Afrika se skokkend hoë interkonneksietariewe, die gelde wat betaal word deur telefonieverskaffers aan ander netwerke vir die terminering van 'n oproep op die netwerk waaraan die geskakelde nommer behoort. In spitstyd is dié tarief R1,25 vir die selfoonnetwerke, m.a.w. die netwerk van die geskakelde party sit R1,25 per minuut in die sak en die bellende party se netwerk móét nog hulle koste en winse bó dit verhaal. Dié besonder hoë interkonneksietarief is bepaal deur onderlinge ooreenkoms tussen Vodacom en MTN sowat 10 jaar gelede, net voor die toetrede van Cell C tot die mark. In wese is dit 'n uiters onmededingende situasie omdat nuwe toetreders deur dié prysvasstelling – die meeste geskakelde partye is immers op die gevestigde netwerke – verhoed word om op prys mee te ding. Suid-Afrika het dan ook van die wêreld se hoogste beltariewe.